Document ID: 32000R0745

Κανονισμός (ΕΚ) αριθ. 745/2000 της Επιτροπής
της 10ης Απριλίου 2000
για παρέκκλιση από τον κανονισμό (ΕΚ) αριθ. 2316/1999 σχετικά με τις λεπτομέρειες εφαρμογής του κανονισμού (ΕΚ) αριθ. 1251/1999 του Συμβουλίου όσον αφορά την παύση καλλιέργειας γαιών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1251/1999 του Συμβουλίου, της 17ης Μαΐου 1999, για τη θέσπιση καθεστώτος στήριξης των παραγωγών ορισμένων αροτραίων καλλιεργειών(1), όπως τροποποιήθηκε τελευταία από τον κανονισμό (ΕΚ) αριθ. 2704/1999(2), και ιδίως το άρθρο 9,
Εκτιμώντας τα ακόλουθα:
(1) Ο κανονισμός (ΕΚ) αριθ. 2316/1999 της Επιτροπής(3), καθορίζει τις λεπτομέρειες εφαρμογής του κανονισμού (ΕΚ) αριθ. 1251/1999 όσον αφορά την παύση καλλιέργειας γαιών. Το άρθρο 19 παράγραφος 2 προβλέπει, ιδίως, ότι οι εκτάσεις που έχουν παύσει να καλλιεργούνται πρέπει να παραμένουν υπό καθεστώς παύσης καλλιέργειας κατά τη διάρκεια περιόδου που αρχίζει το αργότερο στις 15 Ιανουαρίου και λήγει το νωρίτερο στις 31 Αυγούστου. Στην παράγραφο 3 του άρθρου 19 διευκρινίζεται ότι οι εκτάσεις που τελούν υπό καθεστώς παύσης καλλιέργειας δεν πρέπει καταρχήν να χρησιμοποιηθούν για καμία γεωργική παραγωγή, ούτε για άλλη κερδοσκοπική χρήση.
(2) Ορισμένες περιφέρειες της Κοινότητας επλήγησαν, κατά τη διάρκεια του μήνα Δεκεμβρίου 1999, από σφοδρές καταιγίδες που προκάλεσαν σοβαρές ζημίες σε δασικές εκτάσεις πολλών κρατών μελών και δημιούργησαν συρροή ξυλείας που θέτει σε κίνδυνο τον τομέα αυτό. Η χρήση των γαιών που έχουν παύσει να καλλεργούνται στο πλαίσιο του καθεστώτος των αροτραίων καλλιεργειών θα μπορούσε να βοηθήσει την κατάσταση αυτή, επιτρέποντας την προσωρινή αποθεματοποίηση της ξυλείας αυτής, εν αναμονή της ανάληψής της από τη βιομηχανία. Ωστόσο, πρέπει να προβλεφθούν μέτρα για την εξασφάλιση του μη κερδοσκοπικού χαρακτήρα της χρήσης των γαιών αυτών.
(3) Πρέπει, άρα, να προβλεφθεί παρέκκλιση από τον κανονισμό (ΕΚ) αριθ. 2316/1999.
(4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Για τις περιόδους 2000/01 και 2001/02 και κατά παρέκκλιση από το άρθρο 19 παράγραφοι 2 και 3 του κανονισμού (ΕΚ) αριθ. 2316/1999, οι εκτάσεις που τελούν υπό καθεστώς παύσης καλλιέργειας μπορούν να χρησιμοποιηθούν για την αποθεματοποίηση των δένδρων που κόπηκαν από τις καταιγίδες του μήνα Δεκεμβρίου 1999 στις περιφέρειες που έχουν δηλωθεί ως πληγείσες από τα κράτη μέλη.
Άρθρο 2
Τα ενδιαφερόμενα κράτη μέλη λαμβάνουν όλα τα αναγκαία μέτρα για να εξασφαλίσουν την τήρηση του μη κερδοσκοπικού χαρακτήρα της διάθεσης των γαιών που έχουν παύσει να καλλιεργούνται και χρησιμοποιούνται για την αποθεματοποίηση.
Άρθρο 3
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από τις 15 Ιανουαρίου 2000.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 10 Απριλίου 2000.

Labels: 3
1
6